Pirwa
De Pirwa isch de hethitischi und vermuetli o de luwischi Rossgott. Er bildet mit de Göttin Hassusara (‘Königi’) und em Torgenius Askasepa e Triade. Er zaigt chriegerischi Züüg und lait Angst is Herz. Sis Götterbild isch e Maa, wo ufeme Ross stoot und i de rechte Hand Zügel, i de lingge e Paitsche hebt. Er hett i de Berge e Felshailigtum ghaa, mit aigne Landgüeter, wo Ross, Berggaisse und Schööff waidet.

De Pirwa ghöört zom Götterchrais vo Kanis und isch drumm im südöstliche Anatolie dihai. O anderi Gotthaite us dem Umfeld sind mit Ross verbunde, so d Kamrusipa und d Maliya. Da isch uuffälig, well s Ross i de hethitische Religioo kai Bidüttig hett im Gegesatz zom Stier. S werd agnoo as d Vereerig vom Ross en indogermanisches Erb isch, wo bi de Luwier erhalte bliben isch, wääred d Hethiter d Vereerig vom Stier vo de anatolische Bivölkerig, bsunders vo de Hattier, öbernoo hend. So isch au de luwischi Wettergott Tarhunza mit Ross verbunde, de hethitischi Tarhunna aber mit Stiere.

Literatur 
 Volkert Haas: Geschichte der hethitischen Religion; HdO 1,15. Brill, Leiden 1994, ISBN 978-9-004-09799-5.
 Einar Schuler: Kleinasien. Die Mythologie der Hethiter und Hurriter, i:  Hans Wilhelm Haussig: Götter und Mythen im Vorderen Orient. Ernst Klett Verlag, Stueggert 1965.

Hethitischi Gotthait
Luwischi Gotthait
Männlichi Gotthait
Rossgotthait